Milí rodičia predškolákov,

viacerí z vás sa so svojimi deťmi chystáte na vyšetrenie školskej zrelosti do Centra pedagogicko-psychologického poradenstva a prevencie (ďalej len CPPPaP). O podrobnostiach výsledkov vyšetrenia a ďalšom postupe Vás bez pochýb informuje psychológ, ktorý dané vyšetrenie bude realizovať. Viacerí z vás si tiež možno vypočujú, že Vaše dieťatko má nezrelosti v určitej oblasti. Čo to znamená a čo s tým môžete urobiť?

Počas zisťovania školskej zrelosti psychológovia posudzujú viaceré oblasti, medzi nimi napríklad kognitívny vývin dieťaťa, emocionálny, sociálny vývin a ich ďalšie zložky. Pokiaľ výkony Vášho dieťaťa v určitej oblasti/zložke nedosahujú takú úroveň, ktorá by predpokladala zvládnutie nárokov školy bez problémov, bude si Vaše dieťatko vyžadovať zvýšenú pozornosť a stimuláciu. Stimulovať tú ktorú oblasť/zložku vývinu môžete aj vy – ako rodičia, pravidelnými aktivitami či cvičeniami realizovanými aj v domácom prostredí. Potrebné usmernenia k možnostiam stimulácie Vám rovnako poskytne psychológ realizujúci vyšetrenie. Dovoľujem si Vás však upozorniť na nasledovné odkazy, na ktorých môžete nájsť rôzne pracovné listy a aktivity, zostavené pracovníkmi rôznych CPPPaP, ktoré Vám môžu byť pri práci s Vašim predškoláčikom nápomocné. Užitočné sú aj pre deti ktoré majú aktuálne odklad povinnej školskej dochádzky. Možno sami vnímate rezervy Vášho dieťaťa napríklad v grafomotorike, v úrovni koncentrácie pozornosti či slovnej zásobe a preto mnohí z vás intuitívne správne stimulujete Vaše dieťatko už teraz. Berte preto nasledovné odkazy ako inšpiráciu na ďalšiu prácu s Vašimi deťmi.

S pozdravom školská psychologička.

Pracovné listy v časti Máme doma predškoláka: <https://cpppap-ba5.sk/pre-rodicov/>

Súbor rozvíjajúcich aktivít pre deti predškolského veku: <https://cpppapsnv.eu/wp-content/uploads/2020/06/S%C3%BAbor-rozv%C3%ADjaj%C3%BAcich-aktiv%C3%ADt-pre-deti-pred%C5%A1kolsk%C3%A9ho-veku.pdf>

Súbor rozvíjajúcich aktivít pre deti predškolského veku: <http://www.cpppap.svsbb.sk/download/metmat/rozvijaj.pdf> , pracovné listy nájdete v ZIP súbore Pracovné listy pre deti predškolského veku: <http://www.cpppap.svsbb.sk/files/metmat.html#.YE8rW51KhPY>